Bulvių, skirtų šviežias vartoti, iš Lietuvos augintojų didmeninės ir mažmeninės prekybos ir kitose įmonėse 2018 m. spalio mėn., palyginti su 2017 m. atitinkamu laikotarpiu, supirkta 13,08 proc. daugiau, t. y. 3 762,680 t. Perdirbti skirtų bulvių supirkta 37,19 proc. daugiau – 824,990 t.
Daržovių, skirtų šviežias vartoti, 2018 m. spalio mėn., palyginti su 2017 m. spalio mėn., supirkta 7,53 proc. mažiau, t. y. 4 980,922 t, nes dėl sausros šiemet gautas mažesnis lauko daržovių derlius. Kininių kopūstų supirkimas sumažėjo 2,3 karto (iki 24,510 t), svogūnų – 21,83 proc. (iki 750,701 t), morkų – 13,00 proc. (iki 1 000,564 t), lapkotinių salierų – 11,16 proc. (iki 33,079 t), baltagūžių kopūstų – 10,16 proc. (iki 1 188,787 t), porų – 8,87 proc. (iki 43,482 t), agurkų – 3,16 proc. (iki 433,025 t). Tačiau pomidorų buvo supirkta 22,79 proc. daugiau (675,866 t), raudongūžių kopūstų – 10,15 proc. daugiau (30,181 t), salierų gumbų – 6,10 proc. daugiau (11,716 t), burokėlių – 5,52 proc. daugiau (632,055 t).
Nagrinėjamu laikotarpiu žalumyninių daržovių supirkimas sumažėjo: špinatų – 6,92 karto (iki 1,552 t), lapinių petražolių – 3,07 karto (iki 2,440 t), svogūnų laiškų – 6,04 proc. (iki 15,537 t). Krapų supirkimas šiemet truko ilgiau ir buvo didesnis net 9,43 karto (5,781 t). Salotų buvo supirkta 16,65 proc. daugiau (44,701 t).
Pievagrybių, skirtų šviežius vartoti, 2018 m. spalio mėn., palyginti su 2017 m. atitinkamu laikotarpiu, supirkta 7,17 proc. mažiau (181,464 t).
Obuolių supirkimas sumažėjo 45,27 proc. (iki 346,099 t), nes dėl didesnio derliaus, jų paklausa kol kas nėra didėlė.
Perdirbimo įmonėse 2018 m. spalio mėn., palyginti su 2017 m. spalio mėn., daržovių supirkimas padidėjo 14,76 proc. (iki 2 299,549 t). Tai lėmė 14,76 proc. (iki 1 930,073 t) padidėjęs burokėlių supirkimas, nes kitų daržovių superkami kiekiai yra nedideli. Svogūnų supirkimas padidėjo 60,78 proc. (iki 107,230 t), kitų daržovių (salotų, lapkotinių salierų, špinatų, česnakų ir kt.) – 20,46 proc. (iki 114,721 t), morkų – 6,56 proc. (iki 107,856 t). Tačiau baltagūžių kopūstų buvo supirkta 32,58 proc. mažiau (39,669 t).
Obuolių perdirbimui buvo supirkta 2,03 proc. daugiau (17 576,143 t).

Šaltinis: ŽŪIKVC (LŽŪMPRIS)
Parengė D. Reipienė, tel. (8 37) 39 74 49